***Gjatë raportimit në nje nga seancat e Komisionit te Posaçëm per te luftuar dezinformimin dhe format e tjera të ndërhyrjes së huaj, kreu i Autoritetit të Komunikimeve Elektronike dhe Postare (AKEP), Tomi Frashëri deklaroi se autoriteriteti qe ai drejton kishte mbyllur rreth 155 domaine ruse ne kuader te luftes ndaj desinformimit.***

***1. Per sa me siper kerkojme nje kopje te listes se domaineve ruse te mbyllura, pra cilat jane***

***konkretisht?***

Fillimisht sqarojmë se bazuar në pikën 1, të nenit 2, të ligjit nr. 9918/2008 “*Për komunikimet elektronike në Republikën e Shqipërisë*” i ndryshuar, AKEP nuk ka kompetencë ligjore të shqyrtojë përmbajtjet e komunikimeve elektronike, pra as përmbajtjet e publikuara në faqet e internetit, rrjetet sociale, platformat online, etj.

Identifikimi i përmbajtjeve online të paligjshme ose të dëmshme kryhet vetëm nga institucione ligjzbatuese që gëzojnë kompetencën ligjore si Gjykatat, Autoriteti i Mediave Audiovizive (AMA), Autoriteti Kombëtar për Sigurinë Kibernetike (AKSK), Autoriteti për Mbikqyrjen e Lojrave të Fatit, Komisioneri për Mbrojtjen e të Dhënave personale dhe të Drejtën e Informimit, Agjencia Shtetërore për të Drejtat dhe Mbrojtjen e Fëmijës, etj, sipas fushave që mbulojnë këto institucione.

Në shkronjën e), të nenit 15, të ligjit nr. 9918/2008 i ndryshuar, përcaktohet detyrimi që çdo operator/sipërmarrës që ofron shërbime/rrjete të komunikimeve elektronike, sipas regjimit të autorizimit të përgjithshëm, duhet të respektojë kufizimet e transmetimeve të përcaktuara me përmbajtje të paligjshme ose të dëmshme.

Bazuar në këtë nen, AKEP përcjell tek sipërmarrësit (*Internet Service Provider* - ISP) që ofrojnë shërbimin internet në Republikën e Shqipërisë kërkesat e Autoriteteve kompetente ligjzbatuese, për mbyllje domainesh, faqesh interneti, linke specifike, të konstatuara në shkelje ligjore nga këto institucione. Sqarojmë bllokimi i aksesit nga ISP-të, nuk përbën bllokim të domainit, por të përmbajtjes së atij domaini (si faqe interneti, etj), në Republikën e Shqipërisë dhe jo jashtë saj.

Lista e domaineve/url-ve, të përcaktuara nga institucione ligjzbatuese, me përmbajtje të paligjshme ose të dëmshme, për të cilat është kërkuar bllokimi i aksesit nga ISP-të, është publike. Lista mund të aksesohet në linkun e mëposhtëm: <https://akep.al/publikime/lista-e-domaineve-linkeve-per-bllokim-aksesi/>. Me një kërkim të thjeshtë në këtë listë, do të gjeni numrin e domaineve ruse me prapashtesën “.ru”, i cili deri sot ka arritur në 157.

***2. Në parim cfare është një emër domain-i? Po ai rus? Si jane indentifikuar ato?***

Referuar Korporatës Ndërkombëtare të Internetit për Emrat dhe Numrat e caktuar (ICANN), një emër domaini është një kombinim alfanumerik, që përbëhet nga një rrënjë dhe një shtesë. Domaini përbëhet nga dy ose më shumë segmente tekstuale të ndara me pika, të tilla si icann.org. Një emër domaini identifikon një adresë specifike në internet që i përket një entiteti të tillë si një kompani, organizatë, institucion ose individ.

Siç ju sqaruam më lart, identifikimi i përmbajtjeve online të paligjshme ose të dëmshme dhe domaineve të tyre, kryhet vetëm nga institucione ligjzbatuese dhe jo nga AKEP.

***3. Në dijeninë tuaj a ka domaine të tjera ruse që veprojnë në Shqipëri?***

Siç ju sqaruam më lart, AKEP nuk ka kompetencë ligjore të shqyrtojë përmbajtjet e komunikimeve elektronike, pra as përmbajtjet e publikuara në faqet e internetit, etj, të ndërtuara me domaine shtetesh si “.ru”, etj, apo me domaine të tjera të përgjithshme si “.com”, “.net”, etj. Për këtë arsye AKEP nuk mund të verifikojë dhe nuk ka dijeni, se sa domaine Ruse aksesohen (u hapet përmbajtja) në Shqipëri.

***4. Në dijeninë e autoritetit tuaj a ka website shqiptare që shpërndajnë dezinformim? Cilat janë ato?***

Përgjigja është sqaruar më sipër, qe AKEP nuk ka kompetencë ligjore të shqyrtojë përmbajtjet e publikuara në faqet e internetit, të ndërtuara me çfarëdo domaini, pra as websitet Shqiptare, të ndërtuara me domaine me prapashtesën “.al”, apo me prapashtesa të tjera ndërkombëtare si “.com”, “.net”, etj.

***5. Mbi cilat arsye Autoriteti u nis për t’i mbyllur këto domaine? Cfarë përmbajtje kishin konkretisht? Cfare aksesi kishin domeinet ne vendin tone?***

Siç sqaruam me lart, AKEP përcjell tek sipërmarrësit (*Internet Service Provider* - ISP) që ofrojnë shërbimin internet në Republikën e Shqipërisë kërkesat e Autoriteteve kompetente ligjzbatuese, për mbyllje aksesi domainesh, faqesh interneti, linke specifike, të konstatuara në shkelje ligjore nga këto institucione. Identifikimi i përmbajtjeve online të paligjshme ose të dëmshme kryhet vetëm nga institucione ligjzbatuese që gëzojnë kompetencën ligjore dhe jo nga AKEP.

***6. Se fundmi, si funksionon AKEP ne keto raste, cila eshte praktika per nisjen e nje hetimi dhe mbyllen e nje domaini?***

Siç ju sqaruam me lart, shqyrtimi i përmbajtjeve te paligjshme ose te dëmshme, behet nga institucionet e ngarkuara me Ligj dhe jo nga AKEP. Pra AKEP duke mos e pasur kompetence ligjore, nuk kryen hetime për domainet që duhet tu bllokohet aksesi, por përcjell emrat e domaineve të përcaktuar nga institucionet/autoritetet kompetente ligjzbatuese, tek sipërmarrësit ISP, për bllokim aksesi të tyre.

***7. A ka AKEP zinxhir bashkepunimi me institucionet e tjera (nga cilat organe duhet te viheni ne dijeni ) deri ne mbylljen e domeinit?***

Bazuar në nenin 15, të ligjit nr. 9918/2008 i ndryshuar, AKEP bashkëpunon me çdo institucion që ka kompetencë ligjore shqyrtimin e përmbajtjeve të paligjshme ose te dëmshme. Emrat e institucioneve/autoriteteve jua cituam në përgjigjen për pyetjen 1.